Coronapas, tidligt hjem fra byen og mundbind er nogle af de restriktioner og krav, som nordjyderne ikke længere skal tænke på fra tirsdag. I og med at covid-19 ikke længere ses som en samfundskritisk sygdom, ophæves alle restriktionerne. Det er nu også muligt være på barer og andre serveringssteder efter klokken 23, og de må igen sælge alkohol på det tidspunkt. Det samme gælder supermarkederne. Mundbind i skraldespanden Når der skal handles ind i supermarkedet, kan man også fra i dag efterlade sit mundbind i skraldespanden udenfor butikken. Selvom mundbindsskiltet er pillet ned i Rema 1000 i Brovst, bevarer man fortsat nogle af tiltagene, der kom til under nedlukninger og restriktioner. -	Vi har valgt at beholde alle restriktioner i butikken på nær mundbind, siger Karsten Hansen, der er indehaver af Rema 1000 i Brovst. -	Folk kan stadig få sprittet hænder af, vi har stadig plexiglasplader ved kassen, og vi har afstandsmærkninger. Stadig anbefalinger fra Sundhedsstyrelsen Deltagerbegrænsningen på maksimalt 500 siddende gæster til eksempelvis koncerter og indendørs idrætsarrangementer med betalende publikum forsvinder også. På trods af at man ikke længere skal tænke på restriktioner og coronapas, har Sundhedsstyrelsen fortsat en række anbefalinger. De omfatter blandt andet uddannelsessteder og plejehjem, hvor der opfordres til fortsat at blive testet. De danske lufthavne stiller fortsat krav om, at flyrejsende skal bære mundbind eller visir med henblik på at overholde de fælles europæiske retningslinjer, udstedt af den europæiske luftfartssikkerhedsorganisation EASA. Du skal derudover tjekke med dit flyselskab, om de kræver, at du bærer mundbind ombord på flyet.

Referat:
Covid-19 er ikke længere en samfundskritisk sygdom, og dermed kunne supermarkederne tirsdag morgen pille mundbindsskiltene ned. Men der er stadig visse anbefalinger fra Sundhedsstyrelsen.